সোমাটিক সেল নিউক্লিয়ার ট্রান্সফারঃ এটাই ক্লোনিং এর মুল পদ্ধতি, বাকিগুলো বিভিন্ন সমস্যাকে সমাধানের লক্ষ্যে এই পদ্ধতিকে ঘুরিয়ে ফিরিয়ে তৈরি করা হয়েছে। এই প্রক্রিয়ায় মূলত প্রথমে একটি দেহকোষ (2n) ও একটি ডিম্বাণু (n) সংগ্রহ করা হয়। তারপর দেহকোষ থেকে নিউক্লিয়াসটি পৃথক করা হয়, অপরদিকে ডিম্বাণুটির নিউক্লিয়াসটি ফেলে দেওয়া হয় এবং শুধু নিউক্লিয়াস বিহীন ডিম্বক কোষটি রাখা হয়। অতঃপর দেহকোষ থেকে পৃথককৃত নিউক্লিয়াসটি নিউক্লিয়াস বিহীন ডিম্বাণুতে প্রতিস্থাপন করা হয়। এরপর বৈদ্যুতিক শক প্রদানের মাধ্যমে নিষেক প্রক্রিয়া শুরু করানো হয়। পুরো প্রক্রিয়াটি সম্পন্ন করা হয় টেস্টটিউবের ভেতরে। নিষেক এবং স্বাভাবিক কোষ বিভাজন শুরু হলে, স্বাভাবিক বৃদ্ধি এবং পূর্ণাঙ্গ প্রাণীতে পরিণত হওয়ার জন্য উক্ত ভ্রূণটি জরায়ুতে/মাতৃগর্ভে প্রতিস্থাপন করা হয়। এরপর ভ্রূণটি গর্ভে বেড়ে উঠে এবং জন্মগ্রহণ করে। উল্লেখ্য যে, এক্ষেত্রে দেহকোষ, ডিম্বাণু, ও জরায়ু তিনটিই একই প্রাণীর হতে পারে আবার নাও পারে।